Wikipedias svenske støtteforening, Wikimedia Sverige, har 6. juli 2017 tabt en sag om brud på ophavsretten i Patent- och marknadsdomstolen efter at være blevet stævnet af Bildupphovsrätt i Sverige (BUS). Afgørelsen kommer til at koste støtteforeningen trekvart million svenske kroner i bøde og sagsomkostninger.
Stridspunktet er hjemmesiden offentligkonst.se, som Wikimedia Sverige lancerede i oktober 2013 som en åben database over offentlig kunst. På et kort er det muligt at zoome ind og finde placeringer af statuer, skulpturer og andet offentligt opsat kunst. Ved at klikke på de enkelte placeringer kan man få navn, skaber og andre oplysninger. Desuden var der i almindelighed også indsat billeder. Imidlertid var der ikke indhentet tilladelse for gengivelse af de værker, der var omfattet af ophavsret, heriblandt værker at tre nulevende kunstnere. 19. december 2013 henvendte BUS, der repræsenterer skulptører og andre ophavsretsmænd til kunst, sig for at få en aftale i stand, men det blev afvist af Wikimedia Sverige i januar 2014. Den svenske lov om ophavsret tillader nemlig, at offentligt opsat kunst godt må afbilledes. Desuden henvistes Wikimedia Sverige efterfølgende til, at de ikke havde økonomiske interesser i sagen, og at de gav skatteyderne mulighed for at se den kunst, de havde betalt for.
BUS var imidlertid ikke enig i, at afbildning og gengivelse var to ord for det samme, og indgav en stævning til Stockholms tingsrätt 13. juni 2014. Efter mundtlige forberedelse blev sagen sendt videre til høring hos Högsta domstolen 10. februar 2015. Deres afgørelse faldt 4. april 2016, hvor man valgte at give BUS ret. Man må for så vidt godt tage billeder af kunst på offentlige steder og sprede dem på ikke-digital vis i begrænset omfang. Men der gælder andre forhold ved databaser på internettet, hvor billederne bliver tilgængelige i ubegrænset omfang, uden at kunstnerne bliver kompenseret. En sådan database kan nemlig have en betydelig kommerciel værdi, også selvom det ikke er hensigten med den.
Sagen gik så tilbage til Stockholms tingsrätt, hvor deres afdeling Patent- och marknadsdomstolen fældede dom 6. juli 2017. Her blev Wikimedia Sverige idømt en bøde på 100.000 SEK for at gengive værker beskyttet af ophavsret. Desuden skal de betale erstatning samt 647.759 SEK i sagsomkostninger til BUS. For Wikimedia Sverige er det et alvorligt økonomisk slag. I 2016 havde støtteforeningen for eksempel egne indtægter for kun 239.595 SEK. Dertil kommer så den mere praktisk side af sagen, hvor billeder af værker beskyttet af ophavsret har måttet fjernes fra offentligkonst.se. Der er stadig billeder af værker, hvor ophavsretten er udløbet, men ved mange nyere værker er der nu ingen illustrationer, hvilket begrænser nytten af databasen noget. Endelig er der så det principielle i sagen, for hvad med gengivelser på for eksempel blogge og private hjemmesider?
I Danmark har sagen ikke umiddelbart nogen betydning. Den danske lov om ophavsret tager ikke hensyn til hvor et værk befinder sig. Om en skulptur befinder sig på en åben plads, i et museum eller i et privat hjem er ligegyldigt, ophavsretten gælder til og med 70-året for skaberens død. Bygninger må dog afbildes frit.
